Līgums par Konstitūciju Eiropai - Protokoli un Pielikumi - 5.Protokols par Eiropas Investīciju bankas statūtiem



Oficiālais Vēstnesis 310 , 16/12/2004 Lpp. 0247 - 0259



5. PROTOKOLS PAR EIROPAS INVESTĪCIJU BANKAS STATŪTIEM AUGSTĀS LĪGUMSLĒDZĒJAS PUSES, VĒLĒDAMIES pieņemt Eiropas Investīciju bankas statūtus, ko paredz Konstitūcijas III-393. pants, IR VIENOJUŠĀS par šādiem noteikumiem, ko pievieno Līgumam par Konstitūciju Eiropai. 1. pants Konstitūcijas III-393. pantā minētā Eiropas Investīciju banka (turpmāk "Banka") ir izveidota, īsteno savas funkcijas un veic savu darbību saskaņā ar Konstitūciju un šiem statūtiem. 2. pants Bankas uzdevums ir noteikts Konstitūcijas III-394. pantā. 3. pants Saskaņā ar Konstitūcijas III-393. pantu Bankas locekļi ir dalībvalstis. 4. pants 1. Bankas kapitāls ir 163653737000 euro, ko veido šāds dalībvalstu parakstītais kapitāls: Vācija | 26649532500 | Francija | 26649532500 | Itālija | 26649532500 | Apvienotā Karaliste | 26649532500 | Spānija | 15989719500 | Beļģija | 7387065000 | Nīderlande | 7387065000 | Zviedrija | 4900585500 | Dānija | 3740283000 | Austrija | 3666973500 | Polija | 3411263500 | Somija | 2106816000 | Grieķija | 2003725500 | Portugāle | 1291287000 | Čehijas Republika | 1258785500 | Ungārija | 1190868500 | Īrija | 935070000 | Slovākija | 428490500 | Slovēnija | 397815000 | Lietuva | 249617500 | Luksemburga | 187015500 | Kipra | 183382000 | Latvija | 152335000 | Igaunija | 117640000 | Malta | 69804000. | Katras dalībvalsts saistības nepārsniedz tās parakstīto un vēl neapmaksāto kapitāla daļu. 2. Uzņemot jaunu locekli, parakstīto kapitālu palielina par summu, kas atbilst jaunā locekļa līdzdalībai. 3. Valde ar vienprātīgu lēmumu var izlemt palielināt parakstīto kapitālu. 4. Parakstītā kapitāla daļas nedrīkst ne nodot, ne ieķīlāt, un tām nedrīkst uzlikt arestu. 5. pants 1. Dalībvalstis parakstīto kapitālu apmaksā vidēji 5 % apjomā no 4. panta 1. punktā noteiktajām summām. 2. Ja parakstīto kapitālu palielina, Valde ar vienprātīgu lēmumu nosaka procentuālo daļu, kas jāapmaksā, kā arī apmaksāšanas noteikumus. Apmaksāšanu skaidrā naudā veic vienīgi euro valūtā. 3. Direktoru padome var pieprasīt apmaksāt atlikušo parakstītā kapitāla daļu tādā apjomā, lai Banka varētu izpildīt savas saistības. Dalībvalstis šo summu apmaksā proporcionāli savai parakstītā kapitāla daļai. 6. pants Banku vada un pārvalda Valde, Direktoru padome un Vadības komiteja. 7. pants 1. Valdē ir dalībvalstu norīkoti ministri. 2. Valde saskaņā ar Savienības mērķiem paredz vispārējus norādījumus attiecībā uz Bankas aizdevumu politiku. Valde nodrošina minēto norādījumu izpildi. 3. Valde turklāt: a) lemj par parakstītā kapitāla palielināšanu, kā noteikts 4. panta 3. punktā un 5. panta 2. punktā; b) šo statūtu 9. panta 1. punkta sakarā nosaka principus, ko piemēro finansēšanas operācijām, kuras veic Bankas uzdevuma izpildei; c) īsteno 9. un 11. pantā paredzētās pilnvaras attiecībā uz Direktoru padomes un Vadības komitejas locekļu iecelšanu un atbrīvošanu no amata, kā arī 11. panta 1. punkta otrajā daļā paredzētās pilnvaras; d) lemj par finansējuma piešķiršanu investīciju operācijām, ko pilnīgi vai daļēji veic ārpus dalībvalstu teritorijām, kā noteikts 16. panta 1. punktā; e) apstiprina Direktoru padomes sagatavoto gada ziņojumu; f) apstiprina gada bilanci, kā arī peļņas un zaudējumu pārskatu; g) apstiprina Bankas reglamentu; h) īsteno citas pilnvaras, ko tai piešķir šie statūti. 4. Saskaņā ar Konstitūciju un šiem statūtiem Valde, lemjot vienprātīgi, var pieņemt lēmumu par Bankas darbības apturēšanu un, vajadzības gadījumā, Bankas likvidāciju. 8. pants 1. Ja vien šajos statūtos nav noteikts citādi, Valde lēmumus pieņem ar tās locekļu balsu vairākumu. Šim vairākumam ir jāpārstāv vismaz 50 % no parakstītā kapitāla. Kvalificētam balsu vairākumam ir vajadzīgas astoņpadsmit balsis, kas pārstāv 68 % no parakstītā kapitāla. 2. Klātesošu vai pārstāvētu locekļu atturēšanās neliedz pieņemt lēmumus, kuriem vajadzīga vienprātība. 9. pants 1. Direktoru padome lemj par finansējuma piešķiršanu, jo īpaši par aizdevumu un garantiju piešķiršanu, un par aizņēmumu ņemšanu, kā arī nosaka aizdevumu procentu likmes, komisijas maksu un citus maksājumus. Pamatojoties uz lēmumu, kas pieņemts ar kvalificētu balsu vairākumu, tā var dažas savas funkcijas deleģēt Vadības komitejai. Tā nosaka šādas deleģēšanas noteikumus un nosacījumus, kā arī uzrauga to izpildi. Direktoru padome kontrolē Bankas darbības pareizību un nodrošina Bankas vadības atbilstību Konstitūcijai, šiem statūtiem un Valdes noteiktiem vispārējiem principiem. Finanšu gada beigās Direktoru padome iesniedz Valdei ziņojumu un pēc apstiprināšanas dara to publiski pieejamu. 2. Direktoru padomē ir 26 direktori un 16 direktoru aizstājēji. Valde uz pieciem gadiem ieceļ direktorus, un katra dalībvalsts izvirza pa vienam kandidātam. Arī Komisija izvirza vienu kandidātu. Valde uz pieciem gadiem ieceļ direktoru aizstājējus: - divus aizstājējus, ko izvirza Vācijas Federatīvā Republika, - divus aizstājējus, ko izvirza Francijas Republika, - divus aizstājējus, ko izvirza Itālijas Republika, - divus aizstājējus, ko izvirza Lielbritānijas un Ziemeļīrijas Apvienotā Karaliste, - vienu aizstājēju, ko, savstarpēji vienojoties, izvirza Spānijas Karaliste un Portugāles Republika, - vienu aizstājēju, ko, savstarpēji vienojoties, izvirza Beļģijas Karaliste, Luksemburgas Lielhercogiste un Nīderlandes Karaliste, - vienu aizstājēju, ko, savstarpēji vienojoties, izvirza Dānijas karaliste, Grieķijas Republika un Īrija, - vienu aizstājēju, ko, savstarpēji vienojoties, izvirza Austrijas Republika, Somijas Republika un Zviedrijas Karaliste, - trīs aizstājējus, ko, savstarpēji vienojoties, izvirza Čehijas Republika, Igaunijas Republika, Kipras Republika, Latvijas Republika, Lietuvas Republika, Ungārijas Republika, Maltas Republika, Polijas Republika, Slovēnijas Republika un Slovākijas Republika, - vienu aizstājēju, ko izvirza Komisija. Direktoru padome kopīgi izraugās sešus ekspertus bez balsstiesībām: trīs ekspertus un trīs ekspertu aizstājējus. Direktorus un direktoru aizstājējus var iecelt amatā atkārtoti. Noteikumus dalībai Direktoru padomes sanāksmēs un noteikumus, kas attiecas uz direktoru aizstājējiem un izraudzītiem ekspertiem, nosaka reglamentā. Vadības komitejas priekšsēdētājs vai — viņa prombūtnē — viens no priekšsēdētāja vietniekiem vada Direktoru padomes sanāksmes, taču nebalso. Direktoru padomes locekļus izraugās no personām, kuru neatkarība un kompetence nav apšaubāma. Viņi ir pakļauti tikai Bankai. 3. Vienīgi tad, ja kāds direktors vairs neatbilst nosacījumiem, kas vajadzīgi viņa pienākumu izpildei, Valde - pieņemot lēmumu ar kvalificētu balsu vairākumu - var viņu atbrīvot no amata. Ja gada ziņojumu neapstiprina, Direktoru padome atkāpjas. 4. Brīvās vietas, ko rada nāves gadījumi, atkāpšanās, atbrīvošana no amata vai kolektīva atkāpšanās, aizpilda saskaņā ar 2. punktu. Katru locekli aizstāj uz atlikušo amata pilnvaru laiku, ja vien nenotiek vispārēja nomaiņa. 5. Valde nosaka Direktoru padomes locekļu atalgojumu. Valde nosaka, kādas darbības nav saderīgas ar direktora vai vietnieka pienākumiem. 10. pants 1. Katram direktoram Direktoru padomē ir viena balss. Viņš vienmēr var deleģēt savu balsi saskaņā ar procedūru, ko nosaka Bankas reglamentā. 2. Ja vien šajos statūtos nav noteikts citādi, Direktoru padome lēmumus pieņem ar vismaz vienu trešdaļu balsstiesīgo locekļu balsu, kas pārstāv vismaz 50 % no parakstītā kapitāla. Kvalificētam balsu vairākumam vajadzīgas 18 balsis, kas pārstāv 68 % no parakstītā kapitāla. Bankas reglamentā nosaka kvorumu, kas Direktoru padomei vajadzīgs lēmuma pieņemšanai. 11. pants 1. Vadības komitejā ir priekšsēdētājs un astoņi priekšsēdētāja vietnieki, kurus Valde pēc Direktoru padomes priekšlikuma ieceļ uz sešiem gadiem. Viņus var iecelt amatā atkārtoti. Valde ar vienprātīgu lēmumu var mainīt Vadības komitejas locekļu skaitu. 2. Pēc Direktoru padomes priekšlikuma, kas pieņemts ar kvalificētu balsu vairākumu, Valde ar kvalificētu balsu vairākumu var Vadības komitejas locekļus atbrīvot no amata. 3. Vadības komiteja nodrošina Bankas kārtējo darbību priekšsēdētāja vadībā un Direktoru padomes uzraudzībā. Tā sagatavo Direktoru padomes lēmumus, jo īpaši lēmumus par aizņēmumu ņemšanu un finansējuma piešķiršanu, jo īpaši aizdevumu un garantiju piešķiršanu. Tā nodrošina šo lēmumu izpildi. 4. Vadības komiteja ar balsu vairākumu pieņem atzinumus par priekšlikumiem ņemt aizņēmumus vai piešķirt finansējumu, jo īpaši aizdevumus un garantijas. 5. Valde nosaka Vadības komitejas locekļu atalgojumu un to, kādas darbības nav saderīgas ar viņu pienākumiem. 6. Priekšsēdētājs vai — gadījumā, ja viņš to nevar — viens no priekšsēdētāja vietniekiem pārstāv Banku juridiskos jautājumos un citos jautājumos. 7. Bankas personāls ir priekšsēdētāja pakļautībā. Viņš darbiniekus pieņem darbā un atlaiž no darba. Izvēloties personālu, ņem vērā ne tikai attiecīgo personu spējas un kvalifikāciju, bet arī to, lai dalībvalstu pilsoņi būtu pārstāvēti samērīgi. Reglamentā nosaka, kuras lēmējinstitūcijas kompetencē ir pieņemt noteikumus, ko piemēro attiecībā uz personālu. 8. Vadības komiteja un Bankas darbinieki ir pakļauti vienīgi Bankai un pilda pienākumus pilnīgi neatkarīgi. 12. pants 1. Komiteja, kur ir seši locekļi, kurus Valde ieceļ, pamatojoties uz viņu kompetenci, pārbauda, vai Bankas operācijas atbilst visaugstākajai banku darbības praksei, un ir atbildīga par Bankas pārskatu revīziju. 2. Šā panta 1. punktā minētā komiteja katru gadu pārbauda Bankas operāciju un grāmatvedības uzskaites pareizību. Šajā nolūkā tā pārbauda, vai Bankas operācijas ir veiktas saskaņā ar statūtos un reglamentā paredzētajām formalitātēm un procedūrām. 3. Šā panta 1. punktā minētā komiteja apstiprina, ka finanšu pārskati, kā arī visa finanšu informācija, kas ietverta Direktoru padomes sagatavotajos gada pārskatos, sniedz patiesu priekšstatu par Bankas finanšu stāvokli, tostarp tās aktīviem un pasīviem, kā arī par tās darbības rezultātiem un naudas plūsmu attiecīgajā finanšu gadā. 4. Reglamentā sīkāk nosaka spējas un kvalifikāciju, kas vajadzīgas 1. punktā minētās komitejas locekļiem, un paredz komitejas darbības noteikumus un nosacījumus. 13. pants Bankas saziņa ar dalībvalstīm notiek ar attiecīgās dalībvalsts norīkotas iestādes starpniecību. Veicot finanšu operācijas, Banka vēršas pie attiecīgās dalībvalsts centrālās bankas vai citām tās akceptētām finanšu iestādēm. 14. pants 1. Banka sadarbojas ar jebkādām starptautiskām organizācijām, kas darbojas Bankas darbības jomai līdzīgās jomās. 2. Banka tiecas nodibināt vajadzīgos sakarus, lai varētu sadarboties ar to valstu banku iestādēm un finanšu iestādēm, kurās tā veic operācijas. 15. pants Valde pēc dalībvalsts vai Komisijas lūguma vai pati pēc savas ierosmes skaidro vai papildina saskaņā ar 7. pantu pieņemtos norādījumus atbilstīgi tiem pašiem nosacījumiem, kas attiecas uz šo norādījumu pieņemšanu. 16. pants 1. Veicot Konstitūcijas III-394. pantā noteikto uzdevumu, Banka tās locekļiem, privātiem uzņēmumiem vai valsts uzņēmumiem piešķir finansējumu, jo īpaši aizdevumus un garantijas, investīciju veikšanai dalībvalstu teritorijā, ja ar atbilstīgiem nosacījumiem nav pieejami līdzekļi no citiem finansēšanas avotiem. Tomēr ar Valdes lēmumu, ko tā pieņem ar kvalificētu balsu vairākumu pēc Direktoru padomes priekšlikuma, Banka var piešķirt finansējumu investīcijām, ko pilnīgi vai daļēji īsteno ārpus dalībvalstu teritorijas. 2. Ciktāl tas iespējams, aizdevumus piešķir vienīgi ar nosacījumu, ka tiek izmantoti arī citi finansēšanas avoti. 3. Piešķirot aizdevumu uzņēmumam vai struktūrai, kas nav dalībvalsts, Banka prasa vai nu garantijas no dalībvalsts, kuras teritorijā veic investīcijas, vai nu pietiekamu nodrošinājumu, vai arī garantētu debitora maksātspēju. Turklāt saskaņā ar norādījumiem, kurus Valde pieņēmusi atbilstīgi 7. panta 3. punkta b) apakšpunktam, un ja tas vajadzīgs Konstitūcijas III-394. pantā paredzēto operāciju veikšanai, Direktoru padome ar kvalificētu balsu vairākumu pieņem nosacījumus un sīki izstrādātus noteikumus attiecībā uz jebkādu finansējumu, kas ir pakļauts noteiktiem riskiem un ko tādēļ uzskata par īpašu darbību. 4. Banka var garantēt aizdevumus, par ko valsts vai privāti uzņēmumi vai citas struktūras noslēgušas līgumus, lai veiktu Konstitūcijas III-394. pantā paredzētās darbības. 5. Bankas piešķirto aizdevumu vai garantiju neatmaksātā kopsumma nepārsniedz 250 % no tās kopsummas, ko veidot tās parakstītais kapitāls, rezerves, vispārējie uzkrājumi un peļņas un zaudējumu pārskata saldo. Attiecīgo posteņu kopsummu aprēķina, to samazinot par summu - apmaksātu vai nē - kas parakstīta kā jebkāda Bankas līdzdalība kapitālā. Summa, kas apmaksāta kā Bankas līdzdalība, nekad nepārsniedz kopsummu, ko veido tās apmaksātais parakstītais kapitāls, rezerves, vispārējie uzkrājumi un peļņas un zaudējumu pārskata saldo. Bankas īpašajām darbībām, kā tās noteikusi Valde un Direktoru padome saskaņā ar 3. punktu, izņēmuma kārtā veic atsevišķas iemaksas rezervēs. Šo punktu piemēro arī attiecībā uz Bankas konsolidētajiem pārskatiem. 6. Banka nodrošinās pret valūtas risku, aizdevumu un garantiju līgumos iekļaujot noteikumus, ko tā uzskata par lietderīgiem. 17. pants 1. Procentu likmes aizdevumiem, ko Banka piešķir, komisijas maksu un citus maksājumus koriģē atkarībā no stāvokļa kapitāla tirgū un aprēķina tā, lai ienākumi no tiem ļautu Bankai izpildīt saistības, segt izdevumus, nodrošināt sevi pret riskiem un izveidot rezervju fondu, kā noteikts 24. pantā. 2. Banka nepiešķir procentu likmju samazinājumu. Ja finansējamās investīcijas īpašo iezīmju dēļ procentu likmes samazinājumu tomēr uzskata par vēlamu, attiecīgā dalībvalsts vai struktūra var piešķirt palīdzību procentu nomaksai tiktāl, ciktāl šāda piešķiršana ir saderīga ar Konstitūcijas III-167. pantu. 18. pants Finansēšanas operācijās Banka ievēro turpmāk izklāstītos principus. 1. Banka nodrošina to, ka līdzekļus izmanto visracionālākajā veidā atbilstīgi Savienības interesēm. a) procentu un pamatsummas atmaksāšanu nodrošina vai nu ražošanas peļņa, ja investīcijas veic ražošanas uzņēmumi, vai arī - attiecībā uz citām investīcijām - saistības, ko uzņemas valsts, kurā tiek veiktas investīcijas, vai arī kāds cits nodrošinājums; un b) investīcijas veikšana veicina vispārēju ekonomikas produktivitāti un sekmē iekšējā tirgus izveidi vai darbību. 2. Banka neiegūst līdzdalību uzņēmumos un neuzņemas pienākumus to vadībā, izņemot gadījumus, kad tas vajadzīgs Bankas tiesību aizsardzībai, nodrošinot aizdevuma atgūšanu. Tomēr saskaņā ar norādījumiem, ko Valde pieņem atbilstīgi šo statūtu 7. panta 3. punkta b) apakšpunktam, un kad tas vajadzīgs Konstitūcijas III-394. pantā paredzēto operāciju veikšanai, Direktoru padome ar kvalificētu balsu vairākumu pieņem nosacījumus un sīki izstrādātus noteikumus par līdzdalības iegūšanu komercuzņēmumu kapitālā, parasti papildus aizdevumam vai garantijai, ciktāl tas vajadzīgs investīciju vai programmu finansēšanai. 3. Tā var pārdot savus prasījumus kapitāla tirgū un šajā nolūkā prasīt, lai debitori emitē obligācijas vai citus vērtspapīrus. 4. Ne Banka, ne dalībvalstis neizvirza nosacījumus, atbilstīgi kuriem Bankas aizdevumu līdzekļus izmanto kādā konkrētā dalībvalstī. 5. Banka var piešķirt aizdevumus ar nosacījumu, ka uzaicinājumu uz konkursu izsludina starptautiskā līmenī. 6. Banka ne pilnīgi, ne daļēji nefinansē investīcijas, pret ko iebilst dalībvalsts, kuras teritorijā šādi investīciju paredzēts veikt. 7. Papildus aizdevumu operācijām Banka var nodrošināt tehniskās palīdzības pakalpojumus saskaņā ar noteikumiem, kurus Valde pieņem ar kvalificētu balsu vairākumu, un atbilstīgi šiem statūtiem. 19. pants 1. Jebkurš uzņēmums vai struktūra - gan valsts, gan privāts - var Bankai tieši iesniegt lūgumu piešķirt finansējumu. Lūgumus Bankai var iesniegt arī vai nu ar Komisijas starpniecību, vai arī ar tās dalībvalsts starpniecību, kuras teritorijā investīciju paredzēts veikt. 2. Lūgumus, kas iesniegti ar Komisijas starpniecību, atzinuma sniegšanai nodod dalībvalstij, kuras teritorijā investīciju paredzēts veikt. Lūgumus, kas iesniegti ar dalībvalsts starpniecību, atzinuma sniegšanai nodod Komisijai. Lūgumus, ko uzņēmumi iesniedz tieši, nodod attiecīgajai dalībvalstij un Komisijai. Attiecīgā dalībvalsts un Komisija sniedz atzinumu divos mēnešos. Ja šajā laikā atzinums netiek sniegts, Banka var uzskatīt, ka pret attiecīgo investīciju nav iebildumu 3. Direktoru padome pieņem lēmumus par finansēšanas operācijām, ko tai iesniegusi Vadības komiteja. 4. Vadības komiteja pārbauda, vai tai iesniegtās finansēšanas operācijas atbilst šiem statūtiem, jo īpaši 16. un 18. pantam. Ja Vadības komiteja atbalsta finansēšanas operāciju, tā Direktoru padomei iesniedz atbilstīgu priekšlikumu. Vadības komiteja var sniegt labvēlīgu atzinumu ar nosacījumiem, ko tā uzskata par būtiskiem. Ja Vadības komiteja iebilst pret finansējuma piešķiršanu, tā Direktoru padomei iesniedz attiecīgos dokumentus kopā ar atzinumu. 5. Ja Vadības komitejas atzinums ir nelabvēlīgs, Direktoru padome attiecīgo finansējumu var piešķirt vienīgi ar vienprātīgu lēmumu. 6. Ja Komisijas atzinums ir nelabvēlīgs, Direktoru padome attiecīgo finansējumu var piešķirt vienīgi ar vienprātīgu lēmumu, Komisijas ieceltajam direktoram balsošanā atturoties. 7. Ja gan Vadības komitejas, gan Komisijas atzinums ir nelabvēlīgs, Direktoru padome finansējumu nedrīkst piešķirt. 8. Ja ir vajadzība restrukturēt finansēšanas operāciju, kas attiecas uz apstiprinātu investīciju, lai aizsargātu Bankas tiesības un intereses, Vadības komiteja nekavējoties veic ārkārtas pasākumus, kurus tā uzskata par vajadzīgiem, par tiem tūlīt paziņojot Direktoru padomei. 20. pants 1. Banka kapitāla tirgū aizņemas līdzekļus, kas vajadzīgi tās uzdevumu veikšanai. 2. Banka var aizņemties līdzekļus dalībvalstu kapitāla tirgos saskaņā ar tiesību aktiem, kas attiecas uz šiem tirgiem. Tādas dalībvalsts kompetentās iestādes, kurai ir izņēmuma statuss, kas paredzēts Konstitūcijas III.-197. panta 1. punktā, pret šādu aizņēmumu var iebilst vienīgi tad, ja ir iemesls bažām, ka šīs valsts kapitāla tirgū var rasties nopietnas grūtības. 21. pants 1. Pieejamos līdzekļus, kas nav tūlīt vajadzīgi saistību izpildei, Banka var izmantot šādi: a) veikt ieguldījumus naudas tirgos; b) pirkt un pārdot vērtspapīrus, ņemot vērā 18. panta 2. punktu; c) veikt jebkādas citas finanšu operācijas, kas saistītas ar tās mērķiem. 2. Neskarot 23. pantu, Banka, pārvaldot savus ieguldījumus, neiesaistās nekādās valūtas arbitrāžās, ko tieši neprasa aizdevumu operācijas vai tādu saistību izpilde, kuras rada tās ņemtie aizņēmumi vai piešķirtās garantijas. 3. Jomās, uz ko attiecas šis pants, Banka saskaņo rīcību ar attiecīgās dalībvalsts kompetentajām iestādēm vai tās centrālo banku. 22. pants 1. Pakāpeniski izveido rezervju fondu, kas sasniedz 10 % no parakstītā kapitāla. Ja to pamato Bankas saistību stāvoklis, Direktoru padome var nolemt izveidot papildu rezerves. Kamēr rezervju fonds nav pilnībā izveidots, to papildina: a) procentu ienākumi no Bankas aizdevumiem, kas piešķirti no līdzekļiem, kurus dalībvalstis iemaksā atbilstīgi 5. pantam; b) procentu ienākumi no Bankas aizdevumiem, kas piešķirti no līdzekļiem, kurus veido a) apakšpunktā minēto aizdevumu atmaksāšana, tiktāl, ciktāl šie procentu ienākumi nav vajadzīgi, lai pildītu Bankas saistības vai segtu tās izdevumus. 2. Rezervju fonda līdzekļus iegulda tā, lai tie vienmēr būtu pieejami rezervju fonda mērķu īstenošanai. 23. pants 1. Bankai vienmēr ir tiesības konvertēt tās aktīvus tādas dalībvalsts valūtā, kuras naudas vienība nav euro, lai veiktu finanšu operācijas, kas atbilst Konstitūcijas III-394. pantā noteiktajam uzdevumam, ņemot vērā šo statūtu 21. pantu. Banka cik iespējams izvairās šādi konvertēt aktīvus, ja tai ir pieejami skaidras naudas aktīvi vai likvīdi aktīvi vajadzīgajā valūtā. 2. Banka nevar savus aktīvus, ko tā tur tādas dalībvalsts valūtā, kuras naudas vienība nav euro, konvertēt kādas trešās valsts valūtā bez attiecīgās dalībvalsts piekrišanas. 3. Banka drīkst brīvi rīkoties ar to kapitāla daļu, kas iemaksāta zeltā vai euro valūtā, kā arī ar līdzekļiem, ko tā aizņēmusies tirgos ārpus Kopienas. 4. Dalībvalstis apņemas darīt Bankas debitoriem pieejamus līdzekļus, kas vajadzīgi pamatsummas un procentu atmaksāšanai saistībā ar aizdevumiem, kurus Banka piešķīrusi vai garantējusi investīcijām, ko veic šo dalībvalstu teritorijā. 24. pants Ja kāda dalībvalsts neizpilda šajos statūtos paredzētos dalības pienākumus, jo īpaši pienākumu apmaksāt savu parakstītā kapitāla daļu vai nodrošināt savu saistību pildīšanu, tad ar Valdes lēmumu, kas pieņemts ar kvalificētu balsu vairākumu, var pārtraukt aizdevumu un garantiju piešķiršanu šai dalībvalstij vai tās valstspiederīgajiem. Šāds lēmums ne dalībvalsti, ne tās valstspiederīgos neatbrīvo no saistībām pret Banku. 25. pants 1. Ja Valde nolemj apturēt Bankas darbību, visas tās darbības tūlīt aptur, izņemot tās operācijas, kas vajadzīgas, lai atbilstīgi nodrošinātu tās aktīvu izmantošanu, aizsardzību un saglabāšanu, kā arī saistību izpildi. 2. Likvidācijas gadījumā Valde ieceļ likvidatorus un dod viņiem norādījumus saistībā ar likvidāciju. Tā nodrošina personāla tiesību aizsardzību. 26. pants 1. Bankai visās dalībvalstīs ir visplašākā tiesībspēja, ko šo valstu tiesību akti paredz juridiskām personām. Banka var iegūt vai atsavināt kustamu un nekustamu īpašumu, kā arī būt par pusi tiesas procesā. 2. Bankas īpašumu nevar nekādā veidā rekvizēt vai ekspropriēt. 27. pants 1. Strīdus starp Banku, no vienas puses, un tās kreditoriem, debitoriem vai trešām personām, no otras puses, izšķir attiecīgās valsts kompetentās tiesas, izņemot gadījumus, kad jurisdikcija nodota Eiropas Savienības Tiesai. Banka var jebkurā līgumā paredzēt arbitrāžas procedūru. 2. Bankai ir kontaktadrese visās dalībvalstīs. Jebkurā līgumā tā tomēr var īpaši noteikt kontaktadresi. 3. Bankas īpašumiem un aktīviem var uzlikt arestu un tos var konfiscēt vienīgi ar tiesas lēmumu. 28. pants 1. Valde var vienprātīgi nolemt izveidot finansiāli patstāvīgas filiāles vai citas struktūras, kas ir tiesību subjekti. 2. Valde ar vienprātīgu lēmumu pieņem 1. punktā minēto struktūru statūtus, konkrēti nosakot to mērķus, uzbūvi, kapitālu, dalībniekus, atrašanās vietu, finanšu resursus, lēmumu ietekmēšanas līdzekļus un kontroles noteikumus, kā arī to attiecības ar Bankas struktūrvienībām. 3. Banka var piedalīties šo struktūru vadībā un iemaksāt tādu parakstītā kapitāla daļu, ko Valde nosaka ar vienprātīgu lēmumu. 4. Protokols par Eiropas Savienības privilēģijām un imunitāti attiecas uz 1. punktā minētajām struktūrām, ciktāl uz tām attiecas Savienības tiesību akti, kā arī uz šo struktūru lēmējinstitūciju locekļiem viņu pienākumu izpildē un personālu saskaņā ar tiem pašiem noteikumiem, kas attiecas uz Banku. Šo struktūru dividendēm, kapitāla pieaugumam vai citiem ienākumiem no tām, uz ko ir tiesības šo struktūru locekļiem, kuri nav Eiropas Savienība vai Banka, tomēr piemēro spēkā esošo tiesību aktu fiskālos noteikumus. 5. Ievērojot šajos statūtos noteiktos ierobežojumus, Eiropas Savienības Tiesas kompetencē ir izskatīt strīdus saistībā ar pasākumiem, ko pieņēmušas tādu struktūru lēmējinstitūcijas, uz kurām attiecas Savienības tiesību akti. Lietas par šādiem pasākumiem var ierosināt ikviens šādas struktūras loceklis, kā paredz tā tiesiskais statuss, vai dalībvalstis saskaņā ar nosacījumiem, kas izklāstīti Konstitūcijas III-365. pantā. 6. Valde ar vienprātīgu lēmumu var paredzēt, ka tādu struktūru personālam, uz kurām attiecas Savienības tiesību akti, var piemērot Bankas personālam piemērojamo režīmu, ņemot vērā attiecīgas iekšējās procedūras. --------------------------------------------------